મેં સ્ટેજ પરથી ઑડિયન્સની સામે હાથ જોડ્યા અને મારી આખી ટીમ સાથે દર્શકોને નમસ્કાર કર્યા. સ્ટેજનો પડદો બંધ થઈ રહ્યો હતો અને આ બંધ થઈ રહેલા પડદા વચ્ચેથી મને દેખાયું કે દર્શકો પોતપોતાની ખુરસી પરથી ઊભા થઈને તાળીઓ પાડી રહ્યા હતા. સ્ટેજનો પડદો પૂરેપૂરો બંધ ન થયો ત્યાં સુધી અમે બધા એ જ મુદ્રામાં ઊભા રહ્યા અને પછી બૅક-સ્ટેજ પર આવ્યા. હું જ્યારે બૅક-સ્ટેજ પર પહોંચ્યો ત્યારે ગીતાકુમાર ત્યાં પહોંચી ગયા હતા. તેમની છાતી ધમણની જેમ હાંફતી હતી. મને જોતાંવેંત જ તે મને વળગી પડ્યા. તે ઘણું બધું કહેવા માગતા હતા, પણ દોડીને પાછળના ભાગે આવ્યા હોવાથી ચડેલી હાંફના કારણે કંઈ બોલી નહોતા શકતા.